«Han trakk våpenet, siktet på en plastikkpropp (...), og tok avtrekk. Da smalt det». Slik er hendelsen beskrevet i vedtaket til Spesialenheten for politisaker.

En av livvaktene frå Den kongelige politieskorte (DKP), som passet på prinsesse Ingrid Alexandra, avfyrte i januar et skudd som gikk i veggen i en vaktbu som ligger i direkte tilknytning til den internasjonale skolen i Bærum.

Det omtalte NRK i mars. I en politirapport som NRK fikk tilgang til stod det: «Ingen personer skadet ved hendelsen. Skuddet avfyrt i vegg uten at skuddet har gått igjennom».

Spesialenheten for politisaker har etterforsket hendelsen og har nå konkludert med at det ikke finnes tilstrekkelig med bevis for å konkludere med at livvakten har gjort noe straffbart. Livvakten var mistenkt for uforsiktig omgang med skytevåpen.

LES OGSÅ: Kongefamilens livvakt skjøt i veggen på prinsesse Ingrid Alexandras skole

«Da smalt det»

I politirapporten står det også at skuddet var en «utilsiktet avfyring» – altså at det skal ha skjedd ved et uhell.

Vådeskuddet skjedde på prinsesse Ingrid Alexandras skole 18. januar i år. Foto: Braastad, Audun / NTB scanpix

Den kongelige politieskorte (DKP), som er underlagt Oslo politidistrikt, har ansvaret for sikkerheten rundt kronprinsbarna og kongefamilein forøvrig. Livvaktene er alltid bevæpnet med skarpladd pistol når de er på jobb, på lik linje med PST-livvaktene som vokter regjeringsmedlemmer og andre myndighetspersoner.

Vådeskuddet som skjedde 18. januar gikk av i «vaktbua til eskortepersonellet,» ifølge politirapporten.

I vedtaket til Spesialenheten for politisaker står det at livvakten «var bevæpnet med politiets standard tjenestepistol av type Heckler & Koch P30».

Videre står det at livvakten har forklart at skuddet gikk av da han skulle trene med pistolen:

«Han tømte våpenet sitt og la magasinet på kontorpulten. Han sto oppreist og hadde hylstret våpenet, før han foretok 5-6 trekk med påfølgende klikk mot langveggen ut mot veien. Deretter, som en automatisert handling satte han i magasinet igjen, ladet våpenet og hylstret det. Han slo på datamaskinen for å få tilgang til kameraovervåkningen på skolen».

Det er nå uhellet skjer. I påvente av at datamaskinen skulle slå seg på, ønsket han å trene litt til:

«På dette tidspunktet sått han på kontorstolen foran datamaskinen. Han trakk våpenet, siktet på en plastikkpropp til venstre på langveggen, og tok avtrekk. Da smalt det».

Livvakten var alene i vaktbua da skuddet ble avfyrt. Foto: Simon Solheim / NRK

«Hva var det, var det meg?»

Ifølge vedtaket var livvaktens første reaksjon: «Hva var det, var det meg?»

I Spesialenhetens vedtak står det at livvakten så et hull i veggen, og at han da skjønte at det var han.

«Han tømte våpenet, hylstret det, gikk ut og så seg rundt. Det var ingen mennesker der. Han så deretter på vaktbua etter et eventuelt utgangshull, men fant det ikke. Han ringte til divisjonsleder og fortalte at det hadde gått av et skudd under trening og at ingen var skadet».

Livvakten som skjøt i veggen ble tatt ut av tjeneste etter hendelsen og måtte testes på nytt for å få komme tilbake på jobb. Han måtte også undersøkes av eksterne psykologer.

LES OGSÅ: Kongefamiliens livvakt ble tatt ut av tjeneste etter vådeskudd

Spesialenheten konkluderer slik: «Siden det foreligger noe bevismessig tvil om farepotensialet ved As (livvaktens, journ.mrk.) opptreden blir saken å henlegge på grunn av bevisets stillng».

Rektor: – Uheldig

Prinsesse Ingrid Alexandra er elev ved den internasjonale skolen på Bekkestua, sammen med rundt 600 andre elever. Rektoren ved skolen uttalte i mars at hendelsen var uheldig:

– Jeg ser at dette er veldig uheldig, spesielt for den personen fra politiet som var involvert. For oss er det bare viktig å vite at det ikke berørte elevene våre, for elevenes sikkerhet er vår første prioritet, sa rektor Janecke Aarnæs til NRK.